CELEX: 32019D2251
Language: sk
Date: 2019-12-19 00:00:00
Title: Vykonávacie rozhodnutie Rady (EÚ) 2019/2251 z 19. decembra 2019 o mechanizme náhrad pre členský štát, ktorého národný člen bol zvolený za predsedu Eurojustu

30.12.2019   
               
               
                  SK
               
               
                  Úradný vestník Európskej únie
               
               
                  L 336/310
               
            
         VYKONÁVACIE ROZHODNUTIE RADY (EÚ) 2019/2251
         z 19. decembra 2019
         o mechanizme náhrad pre členský štát, ktorého národný člen bol zvolený za predsedu Eurojustu
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1727 zo 14. novembra 2018 o Agentúre Európskej únie pre justičnú spoluprácu v trestných veciach (Eurojust) a o nahradení a zrušení rozhodnutia Rady 2002/187/SVV (1), a najmä na jeho článok 12,
         so zreteľom na návrh Európskej komisie,
         keďže:
         
                     (1)
                  
                  
                     V súlade s nariadením (EÚ) 2018/1727 a rokovacím poriadkom Eurojustu, národný člen zvolený za predsedu Eurojustu bude mať ďalšie funkcie.
                  
               
                     (2)
                  
                  
                     Plnenie funkcií predsedu Eurojustu ovplyvní pracovné zaťaženie zástupcu a asistenta z členského štátu, ktorého národný člen bol zvolený za predsedu, a dotknutý členský štát sa môže rozhodnúť vyslať inú primerane kvalifikovanú osobu s cieľom posilniť národné zastúpenie počas trvania funkčného obdobia predsedu.
                  
               
                     (3)
                  
                  
                     V článku 11 ods. 7 nariadenia (EÚ) 2018/1727 sa okrem iného stanovuje, že ak sa v uvedených prípadoch vyšle iná primerane kvalifikovaná osoba, dotknutý členský štát má nárok požiadať o náhradu.
                  
               
                     (4)
                  
                  
                     Mechanizmus náhrad by mal zabezpečiť rovnaké zaobchádzanie s národným členom zvoleným za predsedu a inou primerane kvalifikovanou osobou vyslanou dotknutým členským štátom, pokiaľ ide o skutočnú náhradu životných nákladov a iných súvisiacich nákladov.
                  
               
                     (5)
                  
                  
                     Dánsko nie je viazané nariadením (EÚ) 2018/1727, a preto sa nezúčastňuje na prijatí ani uplatňovaní tohto rozhodnutia, ktorým sa vykonáva nariadenie (EÚ) 2018/1727.
                  
               
                     (6)
                  
                  
                     Írsko a Spojené kráľovstvo sú viazané nariadením (EÚ) 2018/1727, a preto sa zúčastňujú na prijatí a uplatňovaní tohto rozhodnutia, ktorým sa vykonáva nariadenie (EÚ) 2018/1727,
                  
               PRIJALA TOTO ROZHODNUTIE:
         
            Článok 1
            
               1.   Členský štát, ktorého národný člen bol zvolený za predsedu Eurojustu a ktorý preto vyslal inú osobu do svojho národného zastúpenia a má podľa článku 11 ods. 7 nariadenia (EÚ) 2018/1727 nárok za takúto jednu osobu požiadať o náhradu kolégium Eurojustu (ďalej len „kolégium“), vo svojej žiadosti uvedie tieto informácie:
               
                           a)
                        
                        
                           rozhodnutie dotknutého členského štátu o vyslaní uvedenej osoby;
                        
                     
                           b)
                        
                        
                           odôvodnenie potreby posilniť svoje národné zastúpenie na základe zvýšeného pracovného vyťaženia;
                        
                     
                           c)
                        
                        
                           podrobné informácie o vnútroštátnom hrubom mesačnom plate vyslanej osoby;
                        
                     
                           d)
                        
                        
                           podrobné informácie o všetkých náhradách životných nákladov a iných súvisiacich nákladov poskytnutých vyslanej osobe podľa vnútroštátneho práva;
                        
                     
                           e)
                        
                        
                           podrobné informácie o účte, na ktorý sa majú náhrady posielať.
                        
                     
            
               2.   Dotknutý členský štát zašle žiadosť o náhradu kolégiu do šiestich mesiacov od rozhodnutia o vyslaní danej osoby.
            
         
         
            Článok 2
            
               1.   Kolégium rozhodne o poskytnutí náhrady do troch mesiacov od doručenia žiadosti.
            
            
               2.   Dotknutý členský štát má právo na náhradu, pokým je jeho národný člen predsedom a počas zodpovedajúceho obdobia vyslania dotknutej osoby.
            
         
         
            Článok 3
            
               1.   V súlade s článkom 12 ods. 3 nariadenia (EÚ) 2018/1727 Eurojust nahradí dotknutému členskému štátu:
               
                           a)
                        
                        
                           50 % vnútroštátneho mesačného hrubého platu vyslanej osoby a
                        
                     
                           b)
                        
                        
                           životné náklady a iné súvisiace náklady, ktoré dotknutý členský štát skutočne vynaložil v súvislosti s vyslanou osobou.
                        
                     
            
               2.   Náklady uvedené v odseku 1 písm. b) sa nahradia len vtedy, ak má vyslaná osoba podľa vnútroštátneho práva nárok na akýkoľvek druh príspevkov alebo platieb zodpovedajúcich nákladom, ktoré sú vo svojej povahe porovnateľné s nákladmi stanovenými v prílohe VII k Služobnému poriadku úradníkov Európskej únie („služobný poriadok“) (2), ako sú napríklad: rodinné prídavky, príspevok na expatriáciu, náhrada výdavkov spojených s nástupom do funkcie vrátane príspevku na usídlenie, príspevku na presídlenie, cestovných výdavkov, výdavkov na sťahovanie, diét.
            
            
               3.   Eurojust poskytne náhradu dotknutému členskému štátu v súlade s podmienkami a finančnými limitmi uplatniteľnými v danom členskom štáte. Náhrada nesmie v žiadnom prípade prekročiť maximálnu výšku príspevkov alebo platieb zodpovedajúcich výdavkom, ako je stanovené v prílohe VII k služobnému poriadku.
            
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 19. decembra 2019
            
               
                  Za Radu
               
               
                  predsedníčka
               
               K. MIKKONEN
            
         
         
            (1)  Ú. v. EÚ L 295, 21.11.2018, s. 138.
         
            (2)  Nariadenie Rady (EHS, Euratom, ESUO) č. 259/68 z 29. februára 1968, ktorým sa ustanovuje Služobný poriadok úradníkov a Podmienky zamestnávania ostatných zamestnancov Európskych spoločenstiev a osobitné pravidlá, ktoré sa dočasne uplatňujú na úradníkov Komisie (Ú. v. ES L 56, 4.3.1968, s.1).